'คลัง' ตั้งทีมสอบเงินดิจิทัล
คลังตั้งทีมสอบเข้มเส้นทางสกุลเงินดิจิทัล ยันไร้ประเทศยอมรับชำระหนี้ตามกฎหมาย
4 ม.ค. 2561

คลังตั้งทีมสอบเข้มเส้นทางสกุลเงินดิจิทัล ยันไร้ประเทศยอมรับชำระหนี้ตามกฎหมายนายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง (สศค.) เปิดเผยว่า พล.อ.ประยุทธ์ จันทร์โอชา นายกรัฐมนตรี ได้สั่งการให้กระทรวงการคลังเร่งสร้างความรู้ความเข้าใจเกี่ยวกับการลงทุนในสกุลเงินดิจิทัลแก่ประชาชนให้ถูกต้อง โดยเฉพาะความเสี่ยงในการลงทุนทั้งนี้ กระทรวงการคลังและหน่วยงานกำกับดูแลเตรียมจัดตั้งคณะทำงานร่วมระหว่างกระทรวงการคลัง ธนาคารแห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สำนักงานป้องกันและปราบปรามการฟอกเงิน (ปปง.) เพื่อพิจารณาทางเลือกเชิงนโยบายเพื่อดูแลสกุลเงินดิจิทัลอย่างเหมาะสม"ยืนยันว่า ประเทศไทยและประเทศ อื่นๆ ยังไม่ยอมรับเงินสกุลเงินดิจิทัลต่างๆ เป็นเงินที่ใช้ชำระหนี้ได้ตามกฎหมาย ขณะเดียวกัน ปัจจุบันมูลค่าของเงินสกุลดิจิทัลมีความผันผวนมาก เกิดจากความต้องการของผู้ซื้อและ ผู้ขายเป็นหลัก จนอาจไม่สอดคล้องกับพื้นฐานทางเศรษฐกิจ และบางกรณีมีลักษณะเก็งกำไรสูง ดังนั้น ผู้ที่ถือเงินสกุลดิจิทัลจึงมีความเสี่ยงที่จะขาดทุนสูงได้ด้วย ผู้ลงทุนจึงควรตระหนักว่าสามารถรับความเสี่ยงได้หรือไม่" นายพรชัย กล่าวนายพรชัย กล่าวว่า ประชาชนควรใช้ความระมัดระวังเป็นอย่างสูงก่อนตัดสินใจลงทุน เนื่องจากอาจมีผู้มีเจตนาทุจริตมีพฤติกรรมหลอกลวงเงินจากประชาชน โดยอ้างถึงการลงทุนในเงินสกุลดิจิทัลและจูงใจด้วยผลตอบแทนสูงในระยะเวลาสั้นๆ เช่นเดียวกับกรณีแชร์ลูกโซ่อาจสังเกตเบื้องต้นได้จากวิธีการชักจูงด้วยการเสนออัตราผลตอบแทนที่สูงเกินความเป็นจริง การกดดันให้ต้องรีบตัดสินใจลงทุน กรณีดังกล่าวอาจเข้าข่ายความผิดตามกฎหมายว่าด้วยการกู้ยืมเงินที่เป็นการฉ้อโกงประชาชนด้วยนอกจากนี้ บางกรณีการทำธุรกรรมด้วยเงินสกุลดิจิทัล อาจไม่ได้ผ่านการระบุตัวตนหรือการตรวจสอบแหล่งที่มาของเงินอย่างครบถ้วน จึงอาจเป็นช่องทางให้ผู้มีเจตนาทุจริตใช้ทำธุรกรรมที่ผิดกฎหมาย เช่น การฟอกเงินประชาชน ประชาชนจึงอาจเข้าไปเกี่ยวข้องกับกระบวนการโดยไม่ได้รู้เห็นมาก่อนรวมถึงปัจจุบันมีการนำสกุลเงินดิจิทัล (Cryptocurrency) เช่น Bitcoin Ethereum Litecoin มาใช้จ่ายตามร้านค้า ทั่วไปอย่างแพร่หลายมากขึ้น รวมไปถึงการชักชวนให้ร่วมลงทุนในสกุลเงินดังกล่าว อาจทำให้เกิดข้อสงสัยแก่ประชาชนว่าเงินดิจิทัลและธุรกิจที่เกี่ยวข้องนั้น ถูกต้องตามกฎหมายหรือไม่ ทางหน่วยงานกำกับดูแลที่เกี่ยวข้องจึงต้องทำการติดตามพัฒนาการของสกุลเงินดิจิทัลอย่างใกล้ชิด